Charlottenlund Slot
Charlottenlund Slot er et lystslot i Charlottenlund nord for København. Som afløser for tidligere bygninger på stedet, der bar navnet Gyldenlund, blev slottet opført i årene 1730-1733 for Frederik 4.s datter Charlotte Amalie. Barokbygningen i to etager med mansardtag var tegnet af J.C. Krieger. Parken var åben for offentligheden og et yndet udflugtsmål. I 1782 overgik slottet til kronen. Det blev anvendt af kongehuset, der i 1880-1881 lod det udvide med to sidefløje og en stor kuppel med lanterne ved arkitekten Ferdinand Meldahl.
I 1936 blev slottet indrettet til Danmarks Fiskeri- og Havundersøgelser (siden 2007 DTU Aqua), parken blev atter offentligt tilgængelig, og her opførtes Danmarks Akvarium 1939. Danmarks Akvarium og DTU Aqua fraflyttede slottet i hhv. 2013 og 2017. I dag huser slottet en række organisationer og virksomheder, og her afholdes konferencer og selskaber. 